เครือข่ายโทรทัศน์ที่เป็นส่วนหนึ่งของสหภาพการแพร่สัญญาณวิทยุและโทรทัศน์แห่งยุโรป

**ยูโรวิชัน** คือเครือข่ายโทรคมนาคมโทรทัศน์ภาคพื้นยุโรป กำกับและควบคุมโดย สหภาพการแพร่สัญญาณวิทยุและโทรทัศน์แห่งยุโรป (EBU) ก่อตั้งขึ้นเมื่อปี 1954 ที่เมืองเจนีวา ประเทศสวิตเซอร์แลนด์ และทำการส่งสัญญาณอย่างเป็นทางการครั้งแรกในวันที่ 6 มิถุนายน 1954

การออกอากาศรายการสำคัญในยุโรป จะออกอากาศผ่านการเชื่อมต่อสัญญาณจากยูโรวิชันไปยังสมาชิกของสหภาพฯ สมาชิกสหภาพจะทำการแบ่งปันภาพข่าวผ่านศูนย์แลกเปลี่ยนข่าวยูโรวิชัน (อังกฤษ: Eurovision news exchange) ทั้งนี้ยังมีการแลกเปลี่ยนรายการต่าง ๆ ผ่านเครือข่ายนี้ด้วย

สหภาพการแพร่สัญญาณวิทยุและโทรทัศน์แห่งยุโรป ได้กำกับและควบคุมในส่วนของวิทยุด้วยในชื่อ Euroradio ตั้งแต่ปี 1989

ภูมิหลัง
--------

ชื่อ **ยูโรวิชัน** (อังกฤษ: Eurovision) เกิดขึ้นโดยนักข่าวชาวอังกฤษ จอร์ช แคมปีย์ (อังกฤษ: George Campey) ในขณะที่เป็นนักข่าวให้กับหนังสือพิมพ์ *อีฟนิง สแทนดาร์ด* (อังกฤษ: Evening Standard) และเรื่องนี้ได้รับการรับรองโดย EBU เพื่อนำไปใช้เป็นเครือข่าย

การออกอากาศครั้งแรก เกิดขึ้นในวันที่ 6 มิถุนายน 1954 โดยเป็นการถ่ายทอดสดงานเทศกาลดอกนาร์ซิสซัส ที่เมืองมงเทรอ ประเทศสวิตเซอร์แลนด์ ต่อด้วยรายการภาคค่ำจากกรุงโรม รวมถึงการไปเยี่ยมชมวาติกัน คำปราศรัยจากสมเด็จพระสันตะปาปาปิอุสที่ 12 และการอวยพรจากอัครสาวก

ยูโรวิชันได้รับการควบคุม กำกับและดูแลโดยแผนกปฏิบัติการยูโรวิชันของสหภาพการแพร่สัญญาณวิทยุและโทรทัศน์แห่งยุโรป ครอบคลุมพื้นที่ทั้งหมดในยุโรป อเมริกา ตะวันออกกลาง แอฟริกาตอนเหนือ และภูมิภาคเอเชียแปซิฟิก รวมถึงการครอบคลุมเฉพาะกิจในแอฟริกา และขอบแปซิฟิก

ยูโรวิชันไม่ได้จำกัดเฉพาะในยุโรปเท่านั้น ปัจจุบัน EBU ครอบคลุมองค์กรกระจายเสียงโทรทัศน์ 75 แห่งที่ตั้งอยู่ใน 56 ประเทศในยุโรป แอฟริกาเหนือ และตะวันออกกลาง นอกจากนี้ ยังมีองค์กรกระจายเสียงที่เกี่ยวข้อง 61 แห่งในยุโรป แอฟริกา อเมริกา เอเชีย และโอเชียเนีย

กิจกรรม
-------

สหภาพการแพร่สัญญาณวิทยุและโทรทัศน์แห่งยุโรปร่วมมือกับสถานีโทรทัศน์แม่ข่ายที่เกี่ยวข้อง ในจัดการแข่งขันและกิจกรรมที่สมาชิกสหภาพฯ สามารถเข้าร่วมได้ตามที่ต้องการ ซึ่งรวมไปถึง:

### การประกวดเพลงยูโรวิชัน

ดูบทความหลักที่: การประกวดเพลงยูโรวิชัน
การประกวดเพลงยูโรวิชัน (อังกฤษ: Eurovision Song Contest; ฝรั่งเศส: *Concours Eurovision de la Chanson*) เป็นการแข่งขันร้องเพลงนานาชาติประจำปีที่จัดขึ้นครั้งแรกที่เมืองลูกาโน ประเทศสวิสเซอร์แลนด์ วันที่ 24 พฤษภาคม 1956 โดยมีเจ็ดประเทศเข้าร่วม แต่ละประเทศส่งเพลงสองเพลง รวมเป็น 14 เพลง โดยครั้งนี้เป็นครั้งเดียวที่หนึ่งประเทศสามารถส่งเพลงเข้าประกวดได้มากกว่าหนึ่งเพลง ตั้งแต่ปี 1957 ทุกประเทศสามารถส่งเพลงเข้าประกวดได้เพียงหนึ่งเพลงเท่านั้น ในการประกวดเพลงยูโรวิชันปี 1956 ประเทศที่ชนะคือสวิตเซอร์แลนด์ เจ้าภาพในปีนั้น ในการแข่งขันนี้ เฉพาะประเทศที่เป็นสมาชิกของสหภาพฯ เท่านั้นที่สามารถเข้าร่วมได้ ผู้ชนะคนแรกคือ ลิส อาเซีย จากสวิตเซอร์แลนด์

### เลตเดอะพีเพิลส์ซิง

ดูบทความหลักที่: เลตเดอะพีเพิลส์ซิง
เลตเดอะพีเพิลส์ซิง (อังกฤษ: Let the Peoples Sing) เป็นการแข่งขันร้องประสานเสียงล้มลุก ซึ่งผู้เข้าร่วมจะได้รับการคัดเลือกจากรายการวิทยุที่สมาชิกวิทยุของสหภาพฯ ในรอบชิงชนะเลิศ จะแบ่งเป็นสามประเภทและคณะนักร้องประสานเสียงประมาณสิบคณะ ซึ่งรายการจะนำเสนอเป็นการถ่ายทอดสดให้กับสมาชิกสหภาพฯ ผู้ชนะโดยรวมจะได้รับรางวัล *ซิลเวอร์โรสโบวล์* (อังกฤษ: Silver Rose Bowl)

### เฌอซ็องฟรงเตียร์

ดูบทความหลักที่: เฌอซ็องฟรงเตียร์
เฌอส์ซ็องฟรงเตียร์ (อังกฤษ: Games Without Frontiers; ฝรั่งเศส: *Jeux sans frontières*) เป็นรายการเกมโชว์ทางโทรทัศน์ทั่วยุโรป เดิมออกอากาศตั้งแต่ปี 1965 ถึงปี 1999 ภายใต้การกอุปถัมภ์ของ EBU รายการต้นฉบับยุติลงในปี 1982 และรื้อฟื้นในปี 1988 โดยสถานีโทรทัศน์เล็ก ๆ จากชาติต่าง ๆ

### ยูโรวิชันยังมิวสิกเชียนส์

ดูบทความหลักที่: ยูโรวิชันยังมิวสิกเชียนส์
ยูโรวิชันยังมิวสิกเชียนส์ (อังกฤษ: Eurovision Young Musicians) เป็นการแข่งขันสำหรับนักดนตรียุโรปที่มีอายุน้อยกว่า 19 ปี จัดขึ้นโดย EBU และสมาชิกการแข่งขันดนตรีเพื่อเยาวชนแห่งสหภาพยุโรป (อังกฤษ: European Union of Music Competitions for Youth; EMCY) การแข่งขันครั้งแรกจัดขึ้นที่เมืองแมนเชสเตอร์ สหราชอาณาจักร เมื่อวันที่ 11 พฤษภาคม 1982

การแข่งขันทางโทรทัศน์จะจัดขึ้นทุก ๆ สองปี โดยบางประเทศจะมีการแข่งขันระดับชาติเพื่อคัดเลือกตัวแทน นับตั้งแต่ปี 1982 การแข่งขันยูโรวิชันยังมิวสิกเชียนส์ได้กลายเป็นหนึ่งในการแข่งขันดนตรีที่สำคัญที่สุดในระดับนานาชาติ

### ยูโรวิชันยังแดนเซอร์ส

ดูบทความหลักที่: ยูโรวิชันยังแดนเซอร์ส
ยูโรวิชันยังแดนเซอร์ส (อังกฤษ: Eurovision Young Dancers) เป็นงานแสดงนาฏยศิลป์ที่ออกอากาศทางโทรทัศน์ทั่วยุโรป การแข่งขันครั้งแรกจัดขึ้นที่เมืองเรจโจเอมีเลีย ประเทศอิตาลี เมื่อวันที่ 16 มิถุนายน 1985

รูปแบบคล้ายกับการประกวดเพลงยูโรวิชัน ทุกประเทศที่เป็นสมาชิกของ EBU มีโอกาสส่งท่าเต้นเพื่อชิงตำแหน่ง "นักเต้นเยาวชนยูโรวิชัน" การแสดงสามารถเป็นได้ทั้งการแสดงเดี่ยวหรือคู่เต้นรำ และผู้เข้าแข่งขันทุกคนต้องมีอายุระหว่าง 16 ถึง 21 ปีและไม่ได้มีส่วนร่วมทางวิชาชีพ

### การประกวดเพลงจูเนียร์ยูโรวิชัน

ดูบทความหลักที่: การประกวดเพลงจูเนียร์ยูโรวิชัน
การประกวดเพลงจูเนียร์ยูโรวิชัน (อังกฤษ: Junior Eurovision Song Contest; ฝรั่งเศส: *Concours Eurovision de la Chanson Junior*), เป็นการประกวดร้องเพลงนานาชาติประจำปีสำหรับรุ่นอายุต่ำกว่า 16 ปี จัดขึ้นครั้งแรกที่เมืองโคเปนเฮเกน ประเทศเดนมาร์ก เมื่อวันที่ 15 พฤศจิกายน 2003. สิบหกประเทศเข้าร่วมในการประกวดครั้งแรก โดยแต่ละประเทศส่งเพลงได้ประเทศละหนึ่งเพลง ผู้ชนะในครั้งแรกมาจากโครเอเชีย

### การประกวดเต้นยูโรวิชัน

ดูบทความหลักที่: การประกวดเต้นยูโรวิชัน
การประกวดเต้นยูโรวิชัน (อังกฤษ: Eurovision Dance Contest) เป็นการแข่งขันเต้นระดับนานาชาติที่จัดขึ้นเป็นครั้งแรกในลอนดอน สหราชอาณาจักร ณ วันที่ 1 กันยายน 2007. การแข่งขันเกิดขึ้นเพียงสองครั้ง อีกครั้งในปี 2008 เมื่อจัดขึ้นที่เมืองกลาสโกว์ สหราชอาณาจักร และยังไม่มีการจัดการแข่งขันตั้งแต่นั้นเป็นต้นมา

### ยูโรวิชันเมจิกเซอร์คัสโชว์

ดูบทความหลักที่: ยูโรวิชันเมจิกเซอร์คัสโชว์
ยูโรวิชันเมจิกเซอร์คัสโชว์ (อังกฤษ: Eurovision Magic Circus Show) เป็นรายการบันเทิงที่จัดโดย EBU ซึ่งเริ่มในปี 2010 และสิ้นสุดในปี 2012 เด็กอายุระหว่าง 7-14 ปี ซึ่งเป็นตัวแทนของประเทศสมาชิก EBU ได้แสดงละครสัตว์ต่าง ๆ ที่ Geneva Christmas Circus (ฝรั่งเศส: *Cirque de Noël Genève*) การแสดงหลักยังมาพร้อมกับ Magic Circus Show Orchestra

### การประกวดร้องประสานเสียงยูโรวิชัน

ดูบทความหลักที่: การประกวดร้องประสานเสียงยูโรวิชัน
การประกวดร้องประสานเสียงยูโรวิชัน (อังกฤษ: Eurovision Choir) (เดิมชื่อ การประกวดร้องประสานเสียงยูโรวิชันประจำปี อังกฤษ: Eurovision Choir of the Year) เป็นกิจกรรมใหม่ที่เปิดตัวโดย EBU และเป็นกิจกรรมล่าสุดที่จะเปิดตัวตั้งแต่งานยูโรวิชันเมจิกเซอร์คัสโชว์ กิจกรรมนี้ประกอบด้วยนักร้องประสานเสียงสมัครเล่นที่เป็นสมาชิกของ EBU โดยมีการแข่งขันครั้งแรกในวันที่ 22 กรกฎาคม 2017 ซึ่งจัดโดยสถานีโทรทัศน์แห่งชาติลัตเวีย (LTV) ซึ่งตรงกับพิธีปิดการแข่งขัน European Choir Games 2017 การประกวดครั้งที่ 2 ในปี 2019 ที่เมืองกอเทนเบิร์ก ประเทศสวีเดน ในเดือนมิถุนายน 2021 Interkultur ประกาศยกเลิกการแข่งขัน โดยไม่มีการประกาศสถานีแม่ข่ายเจ้าภาพ

### การแข่งขันกีฬาชิงแชมป์ยุโรป

ดูบทความหลักที่: การแข่งขันกีฬาชิงแชมป์ยุโรป
การแข่งขันกีฬาชิงแชมป์ยุโรป (อังกฤษ: European Sports Championships) เป็นการแข่งขันกีฬาหลายประเภทที่เกี่ยวข้องกับกีฬาชั้นนำในยุโรป หน่วยงานที่รับผิดชอบทางด้านกีฬาของยุโรปสำหรับกรีฑา ว่ายน้ำ ปั่นจักรยาน พายเรือ และไตรกีฬา จะจัดการแข่งขันระดับบุคคล ซึ่งจัดขึ้นตามเมืองต่าง ๆ ในช่วงฤดูร้อนปี 2018 ที่เบอร์ลิน (ได้รับเลือกเป็นเจ้าภาพการแข่งขันกรีฑาชิงแชมป์ยุโรป 2018) and กลาสโกว์ (ได้รับเลือกให้เป็นเจ้าภาพการแข่งขันกีฬาทางน้ำชิงแชมป์ยุโรป ประจำปี 2018).

### การประกวดเพลงยูโรวิชันเอเชีย

ดูบทความหลักที่: การประกวดเพลงยูโรวิชันเอเชีย
การประกวดเพลงยูโรวิชันเอเชีย (อังกฤษ: Eurovision Asia Song Contest) เป็นการประกวดเพลงยูโรวิชันในภูมิภาคเอเชียแปซิฟิก การประกวดรอบปฐมทัศน์กำหนดให้มีการแสดงเพียงรายการเดียว อย่างไรก็ตาม ในปี 2021 Josh Martin บรรณาธิการการของ SBS ยืนยันว่าการแข่งขันจะไม่เกิดขึ้นแม้จะมีแผนก่อนหน้านี้

ข่าว
----

สมาชิกของสหภาพฯ ยังได้จัดเตรียมภาพข่าวให้กันและกันอีกด้วย (มากกว่า 30,000 รายการข่าวต่อปี) ภายใต้กรอบของศูนย์แลกเปลี่ยนข่าวยูโรวิชันรายวัน (EVN) ยูโรวิชันยังสนับสนุนการประชุมอุตสาหกรรมข่าวออกอากาศประจำปี News Xchange แม้จะมีชื่อที่คล้ายคลึงกัน แต่ก็ไม่มีความเกี่ยวข้องโดยตรงกับ Eurovision News Exchanges

ยูโรวิชันสปอร์ต
---------------

ยูโรวิชันได้ให้บริการสตรีมมิงอินเทอร์เน็ตฟรีสำหรับการแข่งขันกีฬาสำคัญ เช่น การแข่งขันกีฬาโอลิมปิกลอนดอน 2012 บนเว็บไซต์ของสหภาพฯ ภายใต้ชื่อยูโรวิชันสปอร์ต (อังกฤษ: Eurovision Sports)

ยูโรวิชันสปอร์ตยังครอบคลุมการถ่ายทอดสดฟุตบอลโลกทั้งหมดในปี 2018 และ ปี 2022 และกำลังครอบคลุมการถ่ายทอดสดการแข่งขันว่ายน้ำชิงแชมป์โลก FINA ปี 2021

ช่องยูโรสปอร์ต (อังกฤษ: Eurosport) ก่อตั้งขึ้นในปี 1989 โดย EBU เพื่อเป็นวิธีการใช้ประโยชน์จากสิทธิ์กีฬาของสถานีสมาชิก

อัตลักษณ์การออกอากาศ
--------------------

การส่งสัญญาณโทรทัศน์ของยูโรวิชัน เป็นที่รู้จักจากอัตลักษณ์ของยูโรวิชัน และธีมเปิดของเพลง "เต เดอุม" (ละติน: *Te Deum*) ของ มาร์ก-อ็องตวน ชาร์ป็องตีเย ซึ่งจะปรากฏก่อนและหลังรายการเพื่อแจ้งให้ผู้ชมทราบว่ารายการที่กำลังรับชมเชื่อมต่อผ่านเครือข่ายยูโรวิชัน ช่วงที่เป็นที่รู้จักมากที่สุด คือช่วงก่อนและหลังการประกวดเพลงยูโรวิชัน แม้ว่ารายการที่สนับสนุนส่วนใหญ่ เช่น การถ่ายทอดการแข่งขันกีฬาระดับนานาชาติ รวมทั้งการแข่งขันกีฬาโอลิมปิกจะไม่ได้รับการยกย่องและประชาชนทั่วไปส่วนใหญ่ไม่ได้ตระหนักถึงการมีส่วนร่วมของยูโรวิชันในรายการนั้น ๆ

ดูเพิ่ม
-------

* การประกวดเพลงยูโรวิชัน
* สหภาพการแพร่สัญญาณวิทยุและโทรทัศน์แห่งยุโรป

อ้างอิง
-------

1. ↑  Jefferson, Ed (11 พฤษภาคม 2018). "How a 17th century war, the Queen and a desperate Swiss TV executive led to Eurovision". *New Statesman*. สืบค้นเมื่อ 13 ตุลาคม 2022.
2. ↑  "50 Years of Eurovision" (PDF). มกราคม 2004. คลังข้อมูลเก่าเก็บจากแหล่งเดิม (PDF)เมื่อ 13 สิงหาคม 2016. สืบค้นเมื่อ 13 ตุลาคม 2022.
3. ↑  "'Eurovision' Bows Ushering in Era". *Variety*. 2 มิถุนายน 1954. p. 1 – โดยทาง Archive.org.
4. ↑  "Winners of the Eurovision Song Contest" (PDF). European Broadcasting Union. คลังข้อมูลเก่าเก็บจากแหล่งเดิม (PDF)เมื่อ 28 พฤษภาคม 2008. สืบค้นเมื่อ 26 ธันวาคม 2007.
5. ↑  "Historical Milestones". European Broadcasting Union. 2005. คลังข้อมูลเก่าเก็บจากแหล่งเดิมเมื่อ 26 พฤษภาคม 2006. สืบค้นเมื่อ 13 ตุลาคม 2022.
6. ↑  "Rules". *Eurovision Song Contest*. European Broadcasting Union (EBU). 12 มกราคม 2017. สืบค้นเมื่อ 13 ตุลาคม 2022.
7. ↑  "Official information page" (ภาษาฝรั่งเศส). European Broadcasting Union. 10 ธันวาคม 2007. คลังข้อมูลเก่าเก็บจากแหล่งเดิมเมื่อ 28 กันยายน 2012. สืบค้นเมื่อ 13 ตุลาคม 2022.
8. ↑  Burkhardt, Nadja (6 สิงหาคม 2012). "Eurovision Magic Circus Show". *eurovisionshowcase.com*. European Broadcasting Union. สืบค้นเมื่อ 13 ตุลาคม 2022.
9. ↑  Granger, Anthony (8 สิงหาคม 2016). "EBU to launch "Choir of the Year" contest". *eurovoix.com*. Eurovoix. สืบค้นเมื่อ 13 ตุลาคม 2022.
10. ↑  "Eurovision Choir of the Year 2019 to Be Held in Gothenburg". *eurovoix.com*. Eurovoix. 8 กรกฎาคม 2018. สืบค้นเมื่อ 13 ตุลาคม 2022.
11. ↑  "Interkultur confirms Eurovision Choir 2021 is cancelled, no plans for a future edition". *wiwibloggs* (ภาษาอังกฤษแบบอเมริกัน). 28 มิถุนายน 2021. สืบค้นเมื่อ 13 ตุลาคม 2022.
12. ↑  "Leading sports bring together their European Championships in 2018" (PDF) (media release). 26 มีนาคม 2015. คลังข้อมูลเก่าเก็บจากแหล่งเดิม (PDF)เมื่อ 12 สิงหาคม 2015. สืบค้นเมื่อ 13 ตุลาคม 2022.
13. ↑  "European Athletics – Leading sports bring together their European championships in 2018". *european-athletics*. สืบค้นเมื่อ 13 ตุลาคม 2022.
14. ↑  "Rowing joins the innovative European Sports Championships". *www.worldrowing.com*. สืบค้นเมื่อ 13 ตุลาคม 2022.
15. ↑  Jordan, Paul (18 สิงหาคม 2017). "The Greatest Song Contest in the World is coming to Asia!". *eurovision.tv*. European Broadcasting Union. สืบค้นเมื่อ 13 ตุลาคม 2022.
16. ↑  "Three cities interested in hosting Eurovision Asia". *eurovoix-world.com*. Eurovoix. 19 พฤษภาคม 2017. คลังข้อมูลเก่าเก็บจากแหล่งเดิมเมื่อ 5 สิงหาคม 2017. สืบค้นเมื่อ 13 ตุลาคม 2022.
17. ↑  Carter, Ford (25 พฤษภาคม 2021). "SBS drops plans for Eurovision Asia". *aussievision* (ภาษาอังกฤษ). สืบค้นเมื่อ 13 ตุลาคม 2022.
18. ↑  "Eurovision Sports Live". Eurovision. สืบค้นเมื่อ 13 ตุลาคม 2022.
19. ↑  Union (EBU), European Broadcasting (30 มีนาคม 2012). "EBU in European media rights deal with FIFA for 2018 and 2022 FIFA World Cups™". *www.ebu.ch* (ภาษาอังกฤษ). สืบค้นเมื่อ 13 ตุลาคม 2022.
20. ↑  Sutherland, James (14 December 2021). "British Swimming Teams Up With Eurovision For SC Worlds Live Stream". *SwimSwam*. Retrieved 14 December 2021.

เชื่อมต่อภายนอก
---------------


คอมมอนส์ มีภาพและสื่อเกี่ยวกับ:  
**ยูโรวิชัน (เครือข่าย)**

* เว็บไซต์อย่างเป็นทางการ
* รายชื่อสมาชิกที่ยังมีการเคลื่อนไหวของยูโรวิชัน
* การกำเนิดของยูโรวิชัน (in French)
* Eurovision Sports Live Streaming